Mogens Jul
Mogens Jul var en dansk fødevareforsker med afgørende indflydelse på udviklingen af dansk fødevareindustri og -kontrol og af fødevareuddannelserne.
Jul var en effektiv organisator, hvilket fremgår af, at han var leder af to forskningsinstitutter ad gangen. Således var han direktør for Slagteriernes Forskningsinstitut i årene 1953-1968, forstander for Landbrugsministeriets Slagteri- og Konserveslaboratorium fra 1955 til 1984 og forstander for Forsøgsfjerkræslagteriet fra 1971 til 1980.
Jul var sideløbende underviser, bl.a. ekstern lektor i faget levnedsmiddelkonservering ved Den Kgl. Veterinær- og Landbohøjskole 1955-1985.
Han var stærkt internationalt orienteret og havde ansættelse i FAO og andre organisationer under FN i Italien og USA, ligesom han var aktiv i opbygningen af fælleseuropæisk fødevareforskning.
Selv uddannet civilingeniør indså han det stigende behov for en biologisk orienteret akademisk fødevareuddannelse i Danmark og bidrog til oprettelsen af bromatolog-uddannelsen i 1971.